[{"text_idx": "#000001", "text": "Ljubljana, la 16an de JunioKvar personoj, kiuj renkontig\u0302as c\u0302i-konsiste ne ofte... finfine renkontig\u0302is"}, {"text_idx": "#000002", "text": "Pasintsemajne, j\u0302au\u0306de, (la 16an de Junio 2022a) Du esperantistoj el Hungario veturis al Ljubljano, kaj tie ili renkontig\u0302is kun du Slovenaj esperantistoj \u2014 gvidantoj de Slovena Esperanto-Ligo."}, {"text_idx": "#000005", "text": "Unu el la du Hungaroj estis Istva\u0301n SZABOLCS (maldekstre). La familian nomon (SZABOLCS) kelkfoje oni mislegas, do jen helpa transskribo: sabolc\u0302, kun akcento vortkomenca: SAbolc\u0302. La persona nomo Istva\u0301n (\u2019Stefano\u2019) eble estas pli konata, ankau\u0306 g\u0302i enhavas sonon s\u0302 post la unua vokalo: IS\u0302T-va:n. La karesnomoj de Istva\u0301n (\u2019Stefano\u2019) estas Stec\u0302jo kaj Pis\u0302ta."}, {"text_idx": "#000007", "text": "La alia Hungaro estis mi, Blazio VAHA (alie: WACHA, Bala\u0301zs, pr. vaha, balaj\u0302, bala:j\u0302, dekstre). Mi kunveturis kiel veturgasto de Stec\u0302jo, sen ia ajn oficiala tasko, pro la invito kaj pro emo g\u0302ui medion kun Esperanto kaj amikoj."}, {"text_idx": "#000008", "text": "Stec\u0302jo stiradis sian au\u0306ton, kaj li kunveturigadis min, tien kaj reen, de Budapes\u0302to al Ljubljano kaj de Ljubljano al Budapes\u0302o. Ni ekveturis de Budapes\u0302to je la 8a 30, ni atingis Ljubljanon je la 15a 05. Ni ekveturis de Ljubljano je la 18a kaj reatingis Budapes\u0302ton je la 23a 08 (se mi ne eraras)."}, {"text_idx": "#000009", "text": "Veturante de Budapes\u0302to al Ljubljano ni haltis, ripozetis kaj tagmang\u0302is en la Gastejo Istva\u0301n (is\u0302tva:n). Gastejo kaj gasto tie kaj tiam havis saman nomon. Ni vojag\u0302adis sen landlimoj, kio signifas, ke limkontroloj ne plu ekzistas inter la du landoj. La lingvos\u0302ang\u0302o en la bildotekstoj indikis sole, ke ni estis jam en alia lando."}, {"text_idx": "#000010", "text": "Mi supozas, ke Stec\u0302jo kelkfoje provizore sentis sin laca, sed li ne plendis. Al mi estis tre agrable, la pejzag\u0302o estis varia, ebenaj\u0302o, montetoj, ebenaj\u0302o alternis, ni ekvidis montojn, montegojn, trapasis tunelon kaj ni venis al Ljubljano... la plej bela urbo. Kelkfoje oni ne povis distingi en la lontano kie finig\u0302as montoj kaj kie komencig\u0302as nuboj. La loko de nia renkontig\u0302o estis tre precize priparolita, interkonsentita, ni haltis kaj parkis la au\u0306ton nur metrojn cent for de la sidejo de Slovena Esperanto-Ligo."}, {"text_idx": "#000011", "text": "La sidejo impresas kiel granda log\u0302ejo, kun spaco por diskutado, kun oficejo, kiu enhavas ankau\u0304 bibliotekon, krome oni havas c\u0302ion, kion oni bezonas, inlkluzive necesejon. La sidejon ili ricevis de la urbo senpage pasintjare je la okazo de la centjara datreveno de la fondig\u0302o de la unua Slovena Esperanto organizaj\u0302o."}, {"text_idx": "#000012", "text": "Ni sidig\u0302is en la oficejo, kvar personoj kvazau\u0306 kvarangule, sen tablo inter ni. Niaj gastigantoj, Janez JUG, prezidanto de Slovena Esperanto-Ligo kaj Ostoj KRISTAN, sekretario de Slovena Esperanto-ligo rakontis pri la vivo de Slovenaj esperantistoj. Ili klarigis la strukturon de la organizo. Ni eksciis, ke kontraste al Hungaria Esperanto-Asocio, Slovena Esperanto-Ligo esence konsistas el senperaj membroj, plejparte realaj personoj, kvankam ekzistas ankau\u0304 kelkaj grupo-membroj."}, {"text_idx": "#000013", "text": "Ili prezentis siajn gravajn laborojn: katalogadon de la biblioteko de Slovena Esperanto-Ligo, aperigon de elektronika versio de la slovena-Esperanta vortaro de Marija PETRIC\u030c. \u201ePlurajn versiojn de la datenbanko korektis Janez JUG\u201d (mi legas en artikolo en Informoj, junio 2022, pag\u0302o 5), \u201ekun komenca helpo de Tomaz\u030c LONGYKA. \u201eLa elektronika vortaro estis publikigita la 26-an de julio 2018\u201d. Gratulon!"}, {"text_idx": "#000014", "text": "Mi mencias c\u0302i tie, ke mi (kaj se mi ne eraras, Stec\u0302jo same) ricevis kiel donacojn la historian romanon La kroniko de Visoko (verkitan de vtan Tavc\u030car) kaj la belan infanlibron ALMA \u2013 La mondo antau\u0306 la hejma sojlo (verkitan de Mojiceja BONTE). Nun, tajpante c\u0302i tion, mi jam estas leginta duonon de la romano tre interesa, tamen konkretan analizeton eble mi faros aliloke, alifoje. Ambau\u0306 lbroj aperis en la jaro 2021!"}, {"text_idx": "#000015", "text": "Post la enkonduka amika konversacio, Istva\u0301n SZABOLCS skizis la vivon de esperantistoj en Hungario, detale li parolis pri lingvopolitikaj tendencoj kaj diskutoj diversnivelaj, c\u0302e diversaj organizoj kaj forumoj \u2014 Eu\u0306ropa Esperanto-Asocio, Universala Esperanto-Asocio, forumo (konferenco) pri evoluigo de Eu\u0304ropa Unio. Li klarigis ankau\u0304 siajn fortostrec\u0302ojn informi kaj atentigi pri respondeco diversajn rolantojn de kultura kaj politika kampoj en Hungario. Mi mencias, ke en mallonga periodo de sia prezidado iniciatis kaj sukcese estigis pli multe da kontaktoj kun diversaj kaj diversnaciaj reprezentantoj de kulturo kaj politiko, ol ni \u2013 aliaj Hungaraj esperantistoj \u2013 tra jaroj: li facile sukcesadas malizoli nin. Ofte iom izolig\u0302emajn au\u0306 mallertajn, se temas pri kontaktig\u0302oj."}, {"text_idx": "#000016", "text": "Mi rimarkis, ke pri multo la du gvidantoj de Slovena Esperanto-Ligo estis jam antau\u0306e informitaj, se ne c\u0302iudetale, almenau\u0306 parte. Poste mi vidis, ke periodaj\u0302o de Slovena Esperanto-Ligo (Informoj) enhavas raporton pri Konferenco pri la estonto de Eu\u0304ropo. La informilo citas ankau\u0306 la du proponojn, kiuj koncernas Esperanton: 1) pri efika instruado de fremdaj lingvoj post propedeu\u0304tika apliko de Esperanto 2) pri agnosko de Esperanto kiel vivanta lingvo kun kulturo kreskinta de pli ol 130 jaroj. La artikolo enhavas ankau\u0306 kritikon pri la trakto de tiu propono en posta etapo."}, {"text_idx": "#000017", "text": "Mi mem parolis iom pri mia familio, pri nia vivo, kiun kelkrilate influas mia kaj nia uzado de Esperanto tra la vivo. (La aktuala numero the Heroldo de Esperanto publikigis tutpag\u0302an artikolon pri mia familio.) Ni, ambau\u0304 gastoj, g\u0302uis la samideanecan ec\u0302 tre varman, amikecan humoron de la renkontig\u0302o kaj recitis memoraj\u0302ojn el la fora pasinto. Ili tre g\u0302entile recitis eventojn de antau\u0306 tridek kvin jaroj, kiam mi prelegis en Ljubljano pri gramatika temo, en supera kurso. (Janez, c\u0302eestinta tiam, citis la precizan titolon de mia tiama prelego \ud83d\ude42"}, {"text_idx": "#000018", "text": "Niaj gastigantoj rememorigis nin interalie pri d-ro Szerdahelyi, pri lia organizado de eksperimenta instruado de Esperanto en bazgradaj lernejoj en kvin landoj... emfazante, ke tiam la rezultoj montris plibonig\u0302on de kapabloj kaj scioj en tri fakoj: fremda lingvo, gepatra lingvo kaj matematiko."}, {"text_idx": "#000021", "text": "Malgrau\u0306 tio ni atingis Budapes\u0302ton je la 11a horo kaj kelkaj minutoj, konforme al la veturplano de Istva\u0301n. Mi s\u0302uldas al li dankon. Do: elkoran dankon!"}, {"text_idx": "#000023", "text": "Universala medicina interpretisto, tradukhelpilo per Esperanto"}, {"text_idx": "#000027", "text": "Eszperanto\u0301 nyelvtanfolyamA MESZ weba\u0301ruha\u0301zaHi\u0301rlevelek, kiadva\u0301nyok1% felaja\u0301nla\u0301sa"}]